Diari Oficial de la Generalitat Valenciana


Sumari del DOGV 3154, del 02-01-1998 (1997/12351)

ORDRE de 19 de desembre de 1997, de la Conselleria de Medi Ambient, per la qual es convoquen dues beques per a postgraduats relatives al sector mediambiental.
--------------------------------------------------------------------------------------------------------------------------------------------------------------

### Dades del document

Número de DOGV
:   3154

Data del DOGV
:   02-01-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1997/12033


Data del document
:   19-12-1997

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE de 19 de desembre de 1997, de la Conselleria de Medi Ambient, per la qual es convoquen dues beques per a postgraduats relatives al sector mediambiental. [97/X12977]
  
Els pressupostos de la Generalitat Valenciana per a 1998 preveuen la concessió de beques per a la realització d'estudis i la preparació de documentació relativa al sector mediambiental de la Comunitat Valenciana.
  
Per això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Article 1
  
La Conselleria de Medi Ambient convoca dues beques per a la formació professional de postgraduats en cadascuna de les àrees detallades en l'annex I, que es regiran per allò disposat en aquesta ordre i en el Decret 108/1992, de 6 de juliol, del Govern Valencià.
  
Article 2
  
Podran optar a l'obtenció d'aquestes beques els qui reunisquen els següents requisits:
  
a) Ser espanyol o tenir la nacionalitat d'un dels estats membres de la Unió Europea.
  
b) Posseir la titulació exigida en l'annex I segons l'especialitat per la qual s'opte
  
c) No patir cap malaltia o discapacitat que impossibilite el compliment de les seues obligacions.
  
Article 3
  
El període d'aprofitament de les beques comprendrà des de l'1 de febrer fins el 31 d'agost de 1998.
  
Article 4
  
Les beques estaran dotades amb 160.000 pessetes mensuals cadascuna, amb un import global màxim de 2.500.000 pessetes. El seu finançament anirà a càrrec de la línia 404/000/98 del capítol IV del programa 442.20 dels pressupostos de la Generalitat Valenciana per a 1998.
  
L'import de les beques es pagarà mensualment, després de la prèvia certificació del cap del Gabinet d'Estudis i Publicacions.
  
Article 5
  
Els becaris realitzaran les funcions que els assigne el Gabinet d'Estudis i Publicacions, a fi d'assolir els objectius de pràctica professional i formació en les àrees corresponents.
  
El temps de dedicació setmanal serà de 35 hores i el treball es desenvoluparà a València. A més, el becari disposarà d'un màxim de 30 dies per a la sua dedicació a altres temes de formació, distribuïts en períodes d'un mínim de set dies.
  
Article 6
  
Les sol·licituds, emplenades segons el model adjunt, aniran dirigides al conseller de Medi Ambient i es presentaran en el Registre General d'aquesta Conselleria situat al carrer de l'Arquitecte Alfaro núm. 39, 46642 València, o es tramitaran per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de 15 dies hàbils comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Article 7
  
A la sol·licitud s'adjuntarà el currículum del sol·licitant i tot tipus de mèrits professionals que hauran de ser acreditats mitjançant compulsa, en el moment de presentació de les sol·licituds.
  
El currículum es valorarà de conformitat amb el següent barem:
  
a) Expedient acadèmic: fins 2 punts.
  
b) Cursos i activitats formatives: fins 2 punts.
  
c) Experiència professional relacionada amb l'àrea de formació de la beca: fins 2 punts.
  
d) Idiomes: fins 1 punt.
  
e) Coneixements de valencià: fins 1 punt.
  
f) Altres mèrits: fins 1 punt.
  
Article 8
  
El procés de selecció constarà de les següents fases:
  
1. La comissió a què fa referència l'article novè d'aquesta disposició avaluarà els mèrits aportats per cada sol·licitant prenent en consideració únicament aquells que estiguen acreditats documentalment.
  
2. Els candidats que obtinguen 4 punts o més en la fase anterior seran convocats per a la realització d'una entrevista sobre coneixements generals en la matèria que siga l'especialitat de la beca por la qual opten, la data de realització de la qual es farà pública per mitjà d'un anunci al tauler de la Conselleria de Medi Ambient (carrer de l'Arquitecte Alfaro, núm. 39, 46192 València), a la planta baixa, a partir de l'onzè dia natural de la finalització del termini de presentació de sol·licituds. L'entrevista es valorarà amb un màxim de 6 punts.
  
Sumats els punts obtinguts en la fase primera i segona, se seleccionaran els candidats per ordre de puntuació i s'exposarà la llista al tauler esmentat durant deu dies per a fase d'al·legacions.
  
Article 9
  
1. Les beques es concediran per resolució del conseller de Medi Ambient, en el termini màxim de dos mesos comptadors des de la data de la publicació d'aquesta ordre, a proposta d'una comissió avaluadora formada per:
  
Titulars
  
President: Joaquín Colomé Latorre (secretari general de la Conselleria de Medi Ambient).
  
Secretària: Carmen del Río Vidal (tècnica del Gabinet d'Estudis i Publicacions)
  
Vocal: María José Martí (tècnica del Gabinet d'Estudis i Publicacions)
  
Vocal: María José Caraval (tècnica del Gabinet d'Estudis i Publicacions)
  
Vocal: Luis Blasco (tècnic del Gabinet d'Estudis i Publicacions)
  
Suplents:
  
President: Elias M. Amor Bravo (cap del Gabinet d'Estudis i Publicacions).
  
Secretari: Francisco Monzó (tècnic del Gabinet d'Estudis i Publicacions).
  
Vocal: Antonio Ballester (tècnic del Servei d'Espais Naturals).
  
Vocal: Anna Pons (tècnica del Servei d'Espais Naturals).
  
Vocal: Carmen Paredes (tècnica del Servei de Residus i Contaminació).
  
Article 10
  
Seran obligacions dels becaris:
  
1. Acceptar i complir les normes establides en els articles d'aquesta convocatòria, com també les instruccions que, durant el període de vigència de la beca, reben del Gabinet d'Estudis i Publicacions.
  
2. Començar l'aprofitament de la beca dins del termini que se'ls assenyale i desenvolupar la seua labor sense que cap altre compromís impedisca o dificulte la consecució i el compliment dels compromisos adquirits.
  
3. Les activitats que calguen per al compliment dels objectius necessaris.
  
4. Les beques són incompatibles amb la percepció simultània de qualsevol altre tipus de remuneració econòmica fixa i amb altres que es pogueren concedir per a la mateixa o semblant activitat. La infracció d'aquesta regla deixarà sense efecte la beca.
  
5. La condició de becari no genera cap relació laboral ni administrativa amb la Generalitat Valenciana.
  
Article 11
  
Es constituirà una borsa de reserva per a cada àrea amb els aspirants que no resulten adjudicataris de las beques, amb prioritat per ordre de puntuació, per a cobrir les vacants per incidències, renúncies, abandons o incompliments que puguen sorgir durant el període de gaudi.
  
Article 12
  
Amb la finalitat de donar cobertura sanitària a les persones adjudicatàries de les beques se'ls inclourà en una pòlissa col·lectiva subscrita amb una empresa asseguradora.
  
Article 13
  
El secretari general resoldrà les incidències que sorgisquen durant el període de gaudi de les beques i podrà deixar-les sense efecte, després de prèvia audiència a l'interessat en els següents supòsits:
  
a) Incompliment de les seues obligacions.
  
b) No realitzar l'activitat que va motivar la concessió.
  
c) Deixar de reunir els requisits exigits per la convocatòria.
  
DISPOSICIÓ ADDICIONAL
  
Segons disposa l'Ordre de 26 de setembre de 1994, de la Conselleria d'Economia i Hisenda sobre tramitació anticipada d'expedients de despesa, la convocatòria de les beques estarà condicionada a l'existència en els pressupostos de 1998 de crèdit adequat i suficient per a això.
  
Així mateix, segons l'esmentada Ordre, tots els actes dictats s'entendran condicionats al fet que, en dictar la resolució de concessió de les beques, subsistisquen les mateixes circumstàncies, de fet i de dret, existents en el moment en què es van produir aquells actes.
  
DISPOSICIÓ FINAL
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 19 de desembre de 1997
  
El conseller de Medi Ambient,
  
JOSÉ MANUEL CASTELLA ALMIÑANA
  
Annex I
  
Àrees de formació de les beques i titulació requerida:
  
1. Estudis i estadístiques mediambientals: una beca.
  
Titulació vàlida: llicenciat en Ciències Econòmiques i Empresarials.
  
2. Anàlisis i estudis mediambientals: una beca.